Elfstedentocht

**Elfstedentocht** (IPA-uttale: ) eller **Ellevebyersløpet** er et skøyteløp som arrangeres med ujevne mellomrom i den nederlandske provinsen Friesland.

Løpet, som måler nesten 200 km, går over frosne kanaler, elver og innsjøer mellom elleve frisiske byer: Leeuwarden, Sneek, IJlst, Sloten, Stavoren, Hindeloopen, Workum, Bolsward, Harlingen, Franeker, Dokkum og Leeuwarden igjen. Løpet arrangeres ikke hvert år, først og fremst på grunn av at de nederlandske vintrene ofte er for milde til at vannet i kanalene fryser. Med deltakerantall på opptil 15&nbsp;000 løpere setter arrangementet også meget høye krav til isens tykkelse. Regelverket krever minst 15 centimers istykkelse langs hele løypa.

Siden Elfstedentocht arrangeres så sjelden, skaper det stor spenning over hele landet når man offentliggjør at løpet skal arrangeres. Dagen før løpet reiser mange nederlendere til Leeuwarden for å ta del i den feststemte atmosfæren omkring arrangementet. Kvelden før løpet kalles «Nacht van Leeuwarden» (Leeuwarden-kvelden). Byen forvandles til en stor gatefest.

## Historikk

Elfstedentocht var allerede en del av frisisk tradisjon da Pim Mulier i 1890 unnfanget ideen om et organisert løp, som ble arrangert for først gang i 1909. Etter dette løpet stiftet man *Vereniging De Friesche Elf Steden* som skulle ta seg av organiseringen.

Løpet er arrangert 15 ganger siden 1909. Etter at eliteløperne har startet, forsøker om lag 15&nbsp;000 mosjonsløpere å fullføre strekningen. 

## Vinnere
Sluttiden er oppgitt i timer og minutter.

* 1909 – Minne Hoekstra – 13.50 
* 1912 – Coen de Koning – 11.40
* 1917 – Coen de Koning – 9.53 
* 1929 – Karst Leemburg – 11.09 
* 1933 – Abe de Vries og Sipke Castelein – 9.53 
* 1940 – Piet Keizer, Auke Adema, Cor Jongert, Dirk van Duim  og Sjouke Westra – 11.30 
* 1941 – Auke Adema – 9.19 
* 1942 – Sietze de Groot – 8.44 
* 1947 – Jan van der Hoorn – 10.51 
* 1954 – Jeen van den Berg – 7.35 
* 1956 – ingen vinner kåret *
* 1963 – Reinier Paping – 10.59 
* 1985 – Evert van Benthem – 6.47 
* 1986 – Evert van Benthem – 6.55 
* 1997 – Henk Angenent – 6.49 

(*) Etter delt seier i 1933 og 1940, da de fremste løperne bestemte seg for å passere mållinjen hånd i hånd, hadde dette blitt forbudt av organisasjonen. Jan van der Hoorn, Aad de Koning, Jeen Nauta, Maus Wijnhout og Anton Verhoeven ignorerte denne regelen. De ble diskvalifisert, og ingen vinner ble kåret.

Kvinner fikk adgang til å delta fra 1985 (før dette kunne de bare gå i mosjonsklassen), men det er ikke utdelt noen premier. Dette vil bli endret i neste løp. Den første kvinnen som gikk i mål, var i:

* 1985 – Lenie van der Hoorn
* 1986 – Tineke Dijkshoorn
* 1997 – Klasina Seinstra

## De elleve frisiske byene
Dette er ruten til Elfstedentocht når løpet gås i urvisernes retning, som i 1985, 1986 og 1997. Avstandene mellom byene kan variere noe, avhengig av den nøyaktige løypa. Avstandene som er oppgitt her, er fra 1997.
*0 km: Leeuwarden
*22 km: Sneek
*26 km: IJlst
*40 km: Sloten

*66 km: Stavoren
*77 km: Hindeloopen

*86 km: Workum
*99 km: Bolsward
*116 km: Harlingen
*129 km: Franeker
*174 km: Dokkum
*199 km: Leeuwarden

## Eksterne lenker
* Offisielt nettsted (på nederlandsk)